Kotimaan uutiset
Insuliinisurman motiivi: MUSTASUKKAISUUS
Torstai 13.12.2007 klo 04.03
Nuorempi hoitaja piikitti, koska CP-vammainen kosketti avokumppanin rintaa.
Taposta syytetty 35-vuotias yöhoitaja paljastaa tekonsa motiivin Alavuden poliisin kirjaamissa esitutkintapöytäkirjoissa. Päätös rikoksesta syntyi ilmeisesti tilanteessa, kun hän oli saapunut asumisvalmennusasuntolaan "rauhoittelemaan" CP-vammaista naista ystävättärensä pyynnöstä.
51-vuotias yöhoitaja pyysi nuorempaa kollegaansa tuomaan toisesta asuntolasta mukanaan jotain "rauhoittavaa". Avokumppani nappasi mukaansa erään toisen potilaan insuliinikynän.
Koti-ikävää potenut uhri käyttäytyi levottomasti surmayönä. Nuori nainen ärsyyntyi, kun yöhoitaja kävi vaihtamassa huonetoverin vaipan keskellä yötä ja sytytti valot.
51-vuotias yritti lepytellä nuorta naista, joka kävi kamppailun tuoksinassa käsiksi hänen rintaansa.
- Jossakin määrin tulin mustasukkaiseksi, tunnusti 35-vuotias avokumppani.
Kun kuulustelija kysyi häneltä, oliko mustasukkaisuus laukaiseva tekijä insuliinipistoksen antamiselle, 35-vuotias vastasi: "Paljon mahdollista. Pääni sisällä sanoi ääni, että pistä sitä."
Lääkitsivät vainajaa
Nuori nainen oli ollut vuoteessaan kuolleena jo tunteja, kun asia vihdoin paljastui heinäkuun 10. päivän aamuna kello 07.05. Tuolloin naisella oli jo lautumia vatsapuolella ja kuolonkankeus oli alkanut.
Tästä huolimatta aamuvuoroon saapunut kehitysvammaohjaaja yritti herätellä 21-vuotiasta. Hän soitti paikalle toisen ohjaajan, jolla on rakennusmaalarin koulutus. Ohjaajat olettivat, että potilas on saanut epilepsiakohtauksen.
- Annoin lääkettä peräruiskeena. Huomasin, että kaikki ei ole nyt hyvin. Käänsimme hänet selälleen, jolloin huomasin, että hänen kasvonsa ovat siniset.
Ohjaajat hälyttivät paikalle ambulanssin, joka saapui 07.30 maissa.
Seinäjoen käräjäoikeudessa luettiin molemmille yöhoitajille syyte taposta tiistaina. Heidät kummatkin määrättiin eilen mielentilatutkimukseen.